Grčka je jučer ponudila više od 2 milijarde eura državnih obveznica na rok od pet godina, a povratak na tržište važan je preokret za tu zemlju. Dan uoči tog plasmana prinosi na 10-godišnje obveznice Grčke spustili su se na 6,05% pa proizlazi da u ovom trenutku čak i Grčka može jeftinije doći do novca od Hrvatske. Za financiranje planiranog deficita i vraćanje starih dugova proračun se ove godine mora zadužiti za približno 40 milijardi kuna, a posljednje je ostvareno uz cijenu od 6,2%.

Dio novog zaduženja trebao bi se pokriti u inozemstvu, ali Hrvatska trenutačno stoji najlošije od svih zemalja u okruženju, pa i od Grčke, zbog čega će se ono teško realizirati bez pozitivnog mišljenja Europske komisije na Vladine mjere.

Pad rejtinga digao je cijenu hrvatskog duga iznad 6%, a cijena je dosad izdanih inoobveznica, ovisno o datumu dospijeća, od 5 do 6,75 posto! Cijena duga na domaćem tržištu su od 4,75 do 6,75%. Vrijednost CDS-a za Hrvatsku, kojim se iskazuje rizik zemlje, u srijedu je bila 305 baznih bodova, slovenski je 152 bazna boda, poljski 70, a rizik za Mađarsku pao je na 235 baznih bodova.

Ministar financija Slavko Linić zasad ne govori o plasmanu državnih obveznica, ali ovaj vikend ide na proljetnu skupštinu Svjetske banke i MMF-a, na kojoj će se Hrvatska pojaviti u svom najjačem izdanju.

– Probat ćemo dobiti odgovore što raditi s fiskalnim konsolidacijama, što ćemo s preporukama Komisije vezano za prekomjerni deficit i našim projekcijama za gospodarski rast, kao i dodatnim mjerama. Sve su to pitanja na koja ćemo pokušati odgovoriti u Washingtonu tijekom zasjedanja – kazao je Linić. Ministar očekuje i drugu tranšu kredita za strukturne i razvojne programe, o kojima već tri godine pregovara.

– Prošli smo napokon sve testove, tu su najviše učinili Ministarstvo zdravlja, socijale i rada, neke promjene imamo i u fiskalnoj politici i vjerojatno ćemo do kraja mjeseca zaključiti drugu tranšu od 150 milijuna eura kredita na 15 godina s vrlo niskom kamatnom stopom od oko 1,6 posto, ovisno o EUROLIBOR-u – kaže Linić.

>> Opet se zadužujemo i to za novih milijardu i 150 milijuna eura!